NOK เหงื่อตกเช่าชาร์ตเตอร์ไฟลท์ยาวถึง 22 ก.พ.ก่อนบินปกติในเม.ย.
NOK เหงื่อตกเช่าชาร์ตเตอร์ไฟลท์ยาวถึง 22 ก.พ.ก่อนบินปกติในเม.ย.
17 ก.พ. 2559

นายพาที สารสิน ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัทคาดสายการบินนกแอร์จะกลับมาบินในระดับปกติในช่วงเดือนเม.ย.59 หลังจากที่ได้ปรับลดเที่ยวบิน 10-15% ตามจำนวนนักบินที่ลดลง แต่หลังจากนี้จะเพิ่มจำนวนนักบินเข้ามาอีก 20-30 คน ซึ่งจำนวนนี้มีนักบินต่างชาติด้วย
โดยจะทยอยรับเข้ามาตั้งแต่มี.ค. แต่ในระหว่างนี้สายการบินนกแอร์ก็จะเช่าชาร์ตเตอร์ไฟลท์ของสายการบินอื่น คือ สายการบินไทย , สายการบินไทยสมายล์ และสายการบินไทยไลอ้อนแอร์ ออกไปอีกจนถึงวันที่ 22 ก.พ.นี้เพื่อเคลียร์ปัญหาภายในให้เรียบร้อยก่อน
ส่วนการสอบสวนนักบินจำนวน 7 รายนั้น ขณะนี้พบว่า 2 รายไม่มีส่วนเกี่ยวข้องกับเหตุการณ์ที่ทำให้สายการบินนกแอร์ต้องยกเลิกเที่ยวบิน 9 เที่ยวบินเมื่อวันที่ 14 ก.พ.ที่ผ่านมา ส่วนที่เหลืออีก 5 รายจะยังดำเนินการสอบสวนต่อไป ซึ่งคาดว่าจะสรุปได้ใน 1-2 วันนี้
นอกจากนี้สายการบินนกแอร์ ยังมีแผนแลกเปลี่ยนร่วมมือทำการบินกับสายการบินในยุโรป ที่มีช่วงฤดูท่องเที่ยว(high season) ไม่เหมือนกัน โดยในช่วงที่สายการบินนกแอร์อยู่ในช่วงนอกฤดูท่องเที่ยว (low season) จะสามารถนำเครื่องบินไปทำการบินในยุโรป และเมื่ออยู่ในช่วงฤดูท่องเที่ยวก็สามารถนำเครื่องของสายการบินในยุโรปมาช่วยทำการบินได้
โดยการร่วมมือเช่นนี้จะช่วยลดค่าใช้จ่ายของบริษัท และยังสามารถช่วยเพิ่มรายได้ด้วย ดังนั้น จึงต้องเข้ามาตรวจสอบมาตรฐานการบินให้เป็นไปตามมาตรฐานของสำนักงานการบินพลเรือนแห่งสหภาพยุโรป (EASA) เมื่อต.ค. 58 และได้พบปัญหาจึงได้มีการปรับปรุงมาตรฐานการบินจนเป็นที่มาให้มีการปรับโครงสร้างฝ่ายการบิน จนเกิดเหตุการณ์ประท้วงของนักบินและต้องยกเลิกเที่ยวบินเมื่อวันที่ 14 ก.พ.ที่ผ่านมา
กรณีดังกล่าวทำให้ความร่วมมือกับสายการบินในยุโรปต้องเลื่อนออกไป ซึ่งคาดว่าจะดำเนินการได้ต้นปี 60 จากเดิมกำหนดเริ่มความร่วมมือในเดือนก.ค. 59 เพราะยังต้องใช้เวลาปรับปรุงมาตรฐาน ขณะเดียวกันสายการบินนกแอร์ อยู่ระหว่างการปรับปรุงมาตรฐานความปลอดภัยของ IOSA ซึ่งเป็นหน่วยงานย่อยจากสมาคมขนส่งทางอากาศระหว่าง (IATA)
ส่วนปีนี้สายการบินนกแอร์ จะเพิ่มเครื่องบินอีก 5 ลำ เป็นเครื่องโบอิ้ง 737-800 จำนวน 3 ลำ และเครื่องบินแบบใบพัดบอมบาดิเอร์ Q400 0จำนวน 2 ลำ จากปัจจุบันฝูงบินมีจำนวน 23 ลำ